title: Решение (ОВППС) 2016/318 на Съвета от 4 март 2016 година за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на ситуацията в Украйна

text:
               5.3.2016

               BG

               Официален вестник на Европейския съюз

               L 60/76

         РЕШЕНИЕ (ОВППС) 2016/318 НА СЪВЕТА
   от 4 март 2016 година
   за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на ситуацията в Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 5 март 2014 г. Съветът прие Решение 2014/119/ОВППС (1).

               (2)

               На 5 март 2015 г. Съветът прие Решение (ОВППС) 2015/364 (2), в което се предвижда, че ограничителните мерки, посочени в Решение 2014/119/ОВППС, следва да се прилагат до 6 март 2016 г. по отношение на четиринадесет лица и до 6 юни 2015 г. по отношение на четири лица.

               (3)

               На 5 юни 2015 г. Съветът прие Решение (ОВППС) 2015/876 (3), в което, наред с останалото, се предвижда, че по отношение на две от тези четири лица прилагането на ограничителните мерки следва да се удължи до 6 март 2016 г., а по отношение на едно от тези лица — до 6 октомври 2015 г. На 5 октомври 2015 г. Съветът прие Решение (ОВППС) 2015/1781 (4), в което се предвижда, че по отношение на това лице прилагането на ограничителните мерки следва да се удължи до 6 март 2016 г.

               (4)

               Ограничителните мерки, посочени в Решение 2014/119/ОВППС, се прилагат до 6 март 2016 г. по отношение на всички лица. Въз основа на преглед на посоченото решение прилагането на тези ограничителни мерки следва да се удължи до 6 март 2017 г. по отношение на шестнадесет лица, вписването за едно лице следва да се заличи, а свързаните с три лица основания за вписване следва да се актуализират.

               (5)

               Поради това Решение 2014/119/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2014/119/ОВППС се изменя, както следва:

               1)

               В член 5 вторият параграф се заменя със следното:
               „Настоящото решение се прилага до 6 март 2017 г.“;

               2)

               Приложението се изменя, както е посочено в приложението към настоящото решение.

         Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 4 март 2016 година.

            За Съвета

            Председател

         S.A.M. DIJKSMA

      (1)  Решение 2014/119/ОВППС на Съвета от 5 март 2014 г. относно ограничителни мерки, насочени срещу определени лица, образувания и органи с оглед на ситуацията в Украйна (ОВ L 66, 6.3.2014 г., стр. 26).

      (2)  Решение (ОВППС) 2015/364 на Съвета от 5 март 2015 г. за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на ситуацията в Украйна (ОВ L 62, 6.3.2015 г., стр. 25).

      (3)  Решение (ОВППС) 2015/876 на Съвета от 5 юни 2015 г. за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на положението в Украйна (ОВ L 142, 6.6.2015 г., стр. 30).

      (4)  Решение (ОВППС) 2015/1781 на Съвета от 5 октомври 2015 г. за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на ситуацията в Украйна (ОВ L 259, 6.10.2015 г., стр. 23).

      ПРИЛОЖЕНИЕ

                  I

                  Вписването за следното лице се заличава от списъка, посочен в приложението към Решение 2014/119/ОВППС:

                              „14.

                              Raisa Vasylivna Bohatyriova“

                  II.

                  Вписванията за следните лица, посочени в приложението към Решение 2014/119/ОВППС, се заменят със следното:

                              Име

                              Информация за идентифициране

                              Основания

                              Дата на включване в списъка

                              „2.

                              Vitalii Yuriyovych Zakharchenko
                              (Вiталiй Юрiйович Захарченко),
                              Vitaliy Yurievich Zakharchenko
                              (Виталий Юрьевич Захарченко)

                              Роден на 20 януари 1963 г. в Константиновка (Донецка област), бивш министър на вътрешните работи

                              Лице, по отношение на което се провежда наказателно производство от украинските власти за присвояване на публични финансови средства или активи и във връзка с неправомерно използване на служебно положение в качеството му на лице на публична длъжност с цел получаване на неправомерна облага за себе си или за трето лице, като по този начин се причиняват загуби на украински публични бюджетни средства или активи.

                              6.3.2014 г.

                              4.

                              Olena Leonidivna Lukash
                              (Олена Леонiдiвна Лукаш),
                              Elena Leonidovna Lukash
                              (Елена Леонидовна Лукаш)

                              Родена на 12 ноември 1976 г. в Рибница (Молдова), бивш министър на правосъдието

                              Лице, по отношение на което се провежда наказателно производство от украинските власти за участие в присвояване на публични финансови средства или активи и във връзка с неправомерно използване на служебно положение в качеството му на лице на публична длъжност с цел получаване на неправомерна облага за себе си или за трето лице, като по този начин се причиняват загуби на украински публични бюджетни средства или активи.

                              6.3.2014 г.

                              13.

                              Dmytro Volodymyrovych Tabachnyk
                              (Дмитро Володимирович Табачник)

                              Роден на 28 ноември 1963 г. в Киев, бивш министър на образованието и науката

                              Лице, по отношение на което се провежда наказателно производство от украинските власти за участие в присвояване на публични финансови средства или активи.

                              6.3.2014 г.“


Важна правна забележка

|

2013/359/ЕС: Решение на Европейската централна банка от 21 юни 2013 година относно процентното участие на националните централни банки в алгоритъма за записване на капитала на Европейската централна банка (ЕЦБ/2013/17)

Официален вестник n° L 187 , 06/07/2013 стр. 0015 - 0016

		Решение на Европейската централна банкаот 21 юни 2013 годинаотносно процентното участие на националните централни банки в алгоритъма за записване на капитала на Европейската централна банка(ЕЦБ/2013/17)(2013/359/ЕС)УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,като взе предвид Устава на Европейската система на централните банки и на Европейската централна банка (наричан по-долу "Уставът на ЕСЦБ"), и по-специално членове 29.4 и 48.3 от него,като взе предвид съображенията на Генералния съвет на Европейската централна банка (ЕЦБ) в съответствие с член 46.2, четвърто тире от Устава на ЕСЦБ,като има предвид, че:(1) Решение ЕЦБ/2008/23 от 12 декември 2008 г. относно процентното участие на националните централни банки в алгоритъма за записване на капитала на Европейската централна банка [1] установи с действие от 1 януари 2009 г. теглата в алгоритъма за записване на капитала на ЕЦБ, определени за онези национални централни банки (НЦБ), които на 1 януари 2009 г. са били членки на Европейската система на централните банки (ЕСЦБ) (наричани по-долу съответно "теглата в капиталовия алгоритъм" и "капиталовият алгоритъм").(2) С оглед на присъединяването на Хърватия към Европейския съюз и на присъединяването на нейната НЦБ, Hrvatska narodna banka, към ЕСЦБ на 1 юли 2013 г., записаният капитал на ЕЦБ се увеличава автоматично в съответствие с член 48.3 от Устава на ЕСЦБ. По аналогия с член 29.1 и в съответствие с член 29.2 от Устава на ЕСЦБ увеличението налага изчисляването на теглото в капиталовия алгоритъм на всяка една НЦБ, която ще е членка на ЕСЦБ на 1 юли 2013 г.(3) В съответствие с Решение 2003/517/ЕО на Съвета от 15 юли 2003 г. относно статистическите данни, които се използват за коригиране на алгоритъма за записване на капитала на Европейската централна банка [2] Европейската комисия предостави на ЕЦБ статистическите данни, които се използват за определяне на коригирания капиталов алгоритъм.(4) По аналогия с членове 3.5 и 6.6 от Процедурния правилник на Генералния съвет на Европейската централна банка [3] и с оглед на съображенията на Генералния съвет по отношение на настоящото решение, управителят на Hrvatska narodna banka имаше възможността да представи бележки по настоящото решение преди приемането му,ПРИЕ НАСТОЯЩОТО РЕШЕНИЕ:Член 1ЗакръгляванеКогато Европейската комисия предоставя ревизирани статистически данни, които да се използват за коригиране на капиталовия алгоритъм, и общият сбор на предоставените числа не е равен на 100 %, разликата следва да бъде компенсирана по следния начин: i) ако общият сбор е под 100 %, с прибавяне на 0,0001 процентни пункта към най-малкия/те дял/ове във възходящ ред до достигане на точно 100 %, или ii) ако общият сбор е над 100 %, с изваждане на 0,0001 процентни пункта от най-големия/те дял/ове в низходящ ред до достигане на точно 100 %.Член 2Тегла в капиталовия алгоритъмС действие от 1 юли 2013 г. теглото, определено на всяка една НЦБ в капиталовия алгоритъм, описан в член 29 от Устава на ЕСЦБ, е следното:Nationale Bank van België/Banque Nationale de Belgique | 2,4176 % |Българска народна банка | 0,8644 % |Česká národní banka | 1,4539 % |Danmarks Nationalbank | 1,4754 % |Deutsche Bundesbank | 18,7603 % |Eesti Pank | 0,1780 % |Banc Ceannais na hÉireann/Central Bank of Ireland | 1,1111 % |Bank of Greece | 1,9483 % |Banco de España | 8,2533 % |Banque de France | 14,1342 % |Hrvatska narodna banka | 0,5945 % |Banca d’Italia | 12,4570 % |Central Bank of Cyprus | 0,1333 % |Latvijas Banka | 0,2742 % |Lietuvos bankas | 0,4093 % |Banque centrale du Luxembourg | 0,1739 % |Magyar Nemzeti Bank | 1,3740 % |Bank Ċentrali ta’ Malta/Central Bank of Malta | 0,0635 % |De Nederlandsche Bank | 3,9663 % |Oesterreichische Nationalbank | 1,9370 % |Narodowy Bank Polski | 4,8581 % |Banco de Portugal | 1,7636 % |Banca Națională a României | 2,4449 % |Banka Slovenije | 0,3270 % |Národná banka Slovenska | 0,6881 % |Suomen Pankki | 1,2456 % |Sveriges riksbank | 2,2612 % |Bank of England | 14,4320 % |Член 3Влизане в сила и отмяна1. Настоящото решение влиза в сила на 1 юли 2013 година.2. Решение ЕЦБ/2008/23 се отменя, считано от 1 юли 2013 година.3. Позоваванията на Решение ЕЦБ/2008/23 се считат за позовавания на настоящото решение.Съставено във Франкфурт на Майн на 21 юни 2013 година.Председател на ЕЦБMario Draghi[1] ОВ L 21, 24.1.2009 г., стр. 66.[2] ОВ L 181, 19.7.2003 г., стр. 43.[3] Решение ЕЦБ/2004/12 от 17 юни 2004 г. за приемане на Процедурен правилник на Генералния съвет на Европейската централна банка (ОВ L 230, 30.6.2004 г., стр. 61).--------------------------------------------------


title: Решение (ЕС) 2016/837 на Съвета от 21 април 2016 година за подписване, от името на Европейския съюз, и временно прилагане на Споразумението между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2014—2021 г., Споразумението между Кралство Норвегия и Европейския съюз за финансов механизъм на Норвегия за периода 2014—2021 г., Допълнителния протокол към Споразумението между Европейската икономическа общност и Кралство Норвегия и Допълнителния протокол към Споразумението между Европейската икономическа общност и Исландия

text:
               28.5.2016

               BG

               Официален вестник на Европейския съюз

               L 141/1

         РЕШЕНИЕ (ЕС) 2016/837 НА СЪВЕТА
   от 21 април 2016 година
   за подписване, от името на Европейския съюз, и временно прилагане на Споразумението между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2014—2021 г., Споразумението между Кралство Норвегия и Европейския съюз за финансов механизъм на Норвегия за периода 2014—2021 г., Допълнителния протокол към Споразумението между Европейската икономическа общност и Кралство Норвегия и Допълнителния протокол към Споразумението между Европейската икономическа общност и Исландия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217, във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Продължава да съществува необходимост от намаляване на икономическите и социалните различия в рамките на Европейското икономическо пространство. Поради това следва да бъдат създадени нов механизъм за финансовите вноски на членуващите в ЕИП държави от ЕАСТ и нов финансов механизъм на Норвегия.

               (2)

               На 7 октомври 2013 г. Съветът упълномощи Комисията да започне преговори с Исландия, Княжество Лихтенщайн и Кралство Норвегия относно споразумение за бъдещите финансови вноски на членуващите в ЕИП държави от ЕАСТ за икономическото и социалното сближаване в Европейското икономическо пространство. Комисията договори, от името на Съюза, Споразумение между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2014—2021 г. То ще бъде под формата на протокол, който ще бъде под номер 38в към Споразумението за ЕИП. Комисията договори също така, от името на Съюза, Споразумение между Кралство Норвегия и Европейския съюз за финансов механизъм на Норвегия за периода 2014—2021 г.

               (3)

               Действието на специалните разпоредби относно вноса в Съюза на някои видове риба и продукти на рибарството с произход от Исландия и Норвегия, установени в допълнителните протоколи към съответните им споразумения за свободна търговия с Европейската икономическа общност, изтече на 30 април 2014 г. Тези специални разпоредби следва да бъдат преразгледани в съответствие с член 1 от посочените протоколи. Затова Комисията договори нови допълнителни протоколи към Споразумението между Европейската икономическа общност и Кралство Норвегия и към Споразумението между Европейската икономическа общност и Исландия.

               (4)

               Замяната на съществуващите финансови механизми с нови механизми, които са свързани с различни периоди от време, различни по размер финансови средства и различни разпоредби за прилагане, както и подновяването и удължаването на прилагането на отстъпките за някои видове риба и продукти на рибарството, взети като цяло, представляват съществено развитие на асоциирането с държавите от ЕАСТ, участващи в ЕИП, което обосновава използването на член 217 от Договора за функционирането на Европейския съюз.

               (5)

               Във всички посочени споразумения и допълнителни протоколи се предвижда временното им прилагане преди влизането им в сила.

               (6)

               Споразуменията и допълнителните протоколи следва да бъдат подписани и прилагани временно до приключване на процедурите по сключването им,

         ПРИЕ НАСТОЯЩОТО РЕШЕНИЕ:
   Член 1
   Подписването на Споразумението между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2014—2021 г., на Споразумението между Кралство Норвегия и Европейския съюз за финансов механизъм на Норвегия за периода 2014—2021 г., на Допълнителния протокол към Споразумението между Европейската икономическа общност и Кралство Норвегия и на Допълнителния протокол към Споразумението между Европейската икономическа общност и Исландия се разрешава от името на Съюза при условие за сключването на посочените споразумения и допълнителни протоколи.
   Текстовете на споразуменията и на допълнителните протоколи са приложени към настоящото решение.
   Член 2
   Генералният секретариат на Съвета е оправомощен да посочи лицето(лицата), упълномощено(упълномощени) да подпише(подпишат) споразуменията и допълнителните протоколи от името на Съюза.
   Член 3
   Споразумението между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2014—2021 г. и Споразумението между Кралство Норвегия и Европейския съюз за финансов механизъм на Норвегия за периода 2014—2021 г. се прилагат временно, в съответствие съответно с член 3 и член 11, параграф 3 от споразуменията, считано от първия ден на първия месец след депозирането на последната нотификация за тази цел и до приключване на процедурите по скючването им.
   Допълнителният протокол към Споразумението между Европейската икономическа общност и Кралство Норвегия се прилага временно, считано от първия ден на третия месец след депозирането на последната нотификация за тази цел в съответствие с член 5, параграф 3 от посочения протокол.
   Допълнителният протокол към Споразумението между Европейската икономическа общност и Исландия се прилага временно, считано от първия ден на третия месец след депозирането на последната нотификация за тази цел в съответствие с член 4, параграф 3 от посочения протокол.
   Член 4
   Настоящото решение влиза в сила в деня на приемането му.

      Съставено в Люксембург на 21 април 2016 година.

            За Съвета

            Председател

         G.A. VAN DER STEUR


title: 2009/53/ЕО: Решение на Европейската централна банка от 12 декември 2008 година относно процентното участие на националните централни банки в алгоритъма за записване на капитала на Европейската централна банка (ЕЦБ/2008/23)

text:
               24.1.2009

               BG

               Официален вестник на Европейския съюз

               L 21/66

      РЕШЕНИЕ НА ЕВРОПЕЙСКАТА ЦЕНТРАЛНА БАНКА

   от 12 декември 2008 година
   относно процентното участие на националните централни банки в алгоритъма за записване на капитала на Европейската централна банка
   (ЕЦБ/2008/23)
   (2009/53/ЕО)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка (наричан по-долу „Устава на ЕСЦБ“), и по-специално членове 29.3 и 29.4 от него,
   като взе предвид съображенията на Генералния съвет на Европейската централна банка (ЕЦБ) в съответствие с член 47.2, четвърто тире от Устава на ЕСЦБ,
   като има предвид, че:

               (1)

               Решение ЕЦБ/2006/21 от 15 декември 2006 г. относно процентното участие на националните централни банки в алгоритъма за записване на капитала на Европейската централна банка (1) установи с действие от 1 януари 2007 г. теглата в алгоритъма за записване на капитала на ЕЦБ, определени за онези национални централни банки (НЦБ), които на 1 януари 2007 г. са били членки на Европейската система на централните банки (ЕСЦБ) (наричани по-долу съответно „тегла в капиталовия алгоритъм“ и „капиталов алгоритъм“).

               (2)

               Член 29.3 от Устава на ЕСЦБ изисква теглата в капиталовия алгоритъм да се преразглеждат на всеки пет години след създаването на ЕСЦБ по аналогия с разпоредбите, посочени в член 29.1 от Устава. Коригираният капиталов алгоритъм се прилага с действие от първия ден на годината, следваща годината, в която се извършва корекцията.

               (3)

               Последната корекция на теглата в капиталовия алгоритъм в съответствие с член 29.3 от Устава на ЕСЦБ беше извършена през 2003 г. с действие от 1 януари 2004 г. (2) Последващите разширявания на капиталовия алгоритъм на ЕЦБ бяха направени в съответствие с член 49.3 от Устава на ЕСЦБ с оглед на присъединяването на нови държави-членки към Европейския съюз (3).

               (4)

               В съответствие с Решение 2003/517/ЕО на Съвета от 15 юли 2003 г. относно статистическите данни, които следва да се използват за корекцията на алгоритъма за записване на капитала на Европейската централна банка (4), Европейската комисия предостави на ЕЦБ статистически данни, които да се използват за определяне на коригирания капиталов алгоритъм,

         РЕШИ:
   Член 1
   Закръгляване
   Когато Европейската комисия предоставя ревизирани статистически данни, които да се използват за коригиране на капиталовия алгоритъм, и общият сбор на предоставените числа не е равен на 100 %, разликата следва да бъде компенсирана по следния начин: i) ако общият сбор е под 100 %, с прибавяне на 0,0001 процентни пункта към най-малкия/те дял/ове във възходящ ред до достигане на точно 100 %, или ii) ако общият сбор е над 100 %, с изваждане на 0,0001 процентни пункта от най-големия/те дял/ове в низходящ ред до достигане на точно 100 %.
   Член 2
   Тегла в капиталовия алгоритъм
   С действие от 1 януари 2009 г. теглото, определено на всяка една НЦБ в капиталовия алгоритъм, описан в член 29 от Устава на ЕСЦБ, е следното:

               —

               Nationale Bank van België/Banque Nationale de Belgique

               2,4256 %

               —

               Българска народна банка

               0,8686 %

               —

               Česká národní banka

               1,4472 %

               —

               Danmarks Nationalbank

               1,4835 %

               —

               Deutsche Bundesbank

               18,9373 %

               —

               Eesti Pank

               0,1790 %

               —

               Central Bank and Financial Services Authority of Ireland

               1,1107 %

               —

               Bank of Greece

               1,9649 %

               —

               Banco de España

               8,3040 %

               —

               Banque de France

               14,2212 %

               —

               Banca d’Italia

               12,4966 %

               —

               Central Bank of Cyprus

               0,1369 %

               —

               Latvijas Banka

               0,2837 %

               —

               Lietuvos bankas

               0,4256 %

               —

               Banque centrale du Luxembourg

               0,1747 %

               —

               Magyar Nemzeti Bank

               1,3856 %

               —

               Bank Ċentrali ta’ Malta/Central Bank of Malta

               0,0632 %

               —

               De Nederlandsche Bank

               3,9882 %

               —

               Oesterreichische Nationalbank

               1,9417 %

               —

               Narodowy Bank Polski

               4,8954 %

               —

               Banco de Portugal

               1,7504 %

               —

               Banca Națională a României

               2,4645 %

               —

               Banka Slovenije

               0,3288 %

               —

               Národná banka Slovenska

               0,6934 %

               —

               Suomen Pankki

               1,2539 %

               —

               Sveriges Riksbank

               2,2582 %

               —

               Bank of England

               14,5172 %

         Член 3
   Заключителни и преходни разпоредби
   1.   Настоящото решение влиза в сила на 1 януари 2009 г.
   2.   Решение ЕЦБ/2006/21 се отменя от 1 януари 2009 г.
   3.   Позоваванията на Решение ЕЦБ/2006/21 се смятат за позовавания на настоящото решение.

      Съставено във Франкфурт на Майн на 12 декември 2008 година.

            Председател на ЕЦБ

         Jean-Claude TRICHET

      (1)  ОВ L 24, 31.1.2007 г., стр. 1.

      (2)  Решение ЕЦБ/2003/17 от 18 декември 2003 г. относно процентното участие на националните централни банки в алгоритъма за записване на капитала на Европейската централна банка (ОВ L 9, 15.1.2004 г., стр. 27).

      (3)  Решение ЕЦБ/2004/5 от 22 април 2004 г. относно процентното участие на националните централни банки в алгоритъма за записване на капитала на Европейската централна банка (ОВ L 205, 9.6.2004 г., стр. 5) и Решение ЕЦБ/2006/21.

      (4)  ОВ L 181, 19.7.2003 г., стр. 43.


title: 2009/954/ЕО: Решение на Съвета от 30 ноември 2009 година относно подписването и сключването от страна на Европейската общност на Мандат за Международното партньорство за сътрудничество в областта на енергийната ефективност (IPEEC) и на Меморандум относно помещаването в Международната енергийна агенция на Секретариата на Международното партньорство за сътрудничество в областта на енергийната ефективност

text:
               16.12.2009

               BG

               Официален вестник на Европейския съюз

               L 330/37

      РЕШЕНИЕ НА СЪВЕТА

   от 30 ноември 2009 година
   относно подписването и сключването от страна на Европейската общност на „Мандат за Международното партньорство за сътрудничество в областта на енергийната ефективност“ (IPEEC) и на „Меморандум относно помещаването в Международната енергийна агенция на Секретариата на Международното партньорство за сътрудничество в областта на енергийната ефективност“
   (2009/954/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 175, параграф 1 и член 300, параграф 2, първа алинея и параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               По инициатива на Европейската комисия, през юни 2008 г. страните от Г-8, Китай, Индия, Южна Корея, както и Европейската комисия решиха да бъде създадено Международно партньорство за сътрудничество в областта на енергийната ефективност (IPEEC), което да подпомогне дейностите, водещи до големи подобрения на енергийната ефективност. IPEEC ще осигурява форум за обсъждане, консултации и обмен на информация. IPEEC е отворено за участие на други страни и междуправителствени организации.

               (2)

               На 24 май 2009 г. Мандатът за Международното партньорство за сътрудничество в областта на енергийната ефективност („Мандатът“) бе подписан в Рим от дванадесет държави, включително четири държави-членки на Европейската общност.

               (3)

               В Мандата са описани дейностите на IPEEC, установена е неговата организация, определени са критериите за потенциални нови членове и са включени общи разпоредби, отнасящи се по-специално до финансирането на партньорството и правата за интелектуална собственост.

               (4)

               В член 4.2 от Мандата е посочено, че IPEEC е отворено за присъединяване на междуправителствени организации и че подписването на Мандата е условие за тяхното членство.

               (5)

               Най-удачно би било за управлението на административните функции на IPEEC да бъде създаден секретариат. Съответно на 24 май и на 22 юни 2009 г. в Рим бе подписан от дванадесет държави, включително четири държави-членки на Европейската общност, Меморандум за помещаване в Международната енергийна агенция (IEA) на Секретариата на IPEEC („Меморандумът“). От страна на IEA Меморандумът бе подписан на 18 юни 2009 г.

               (6)

               В Меморандума са описани общите принципи на организация на Секретариата и се съдържат разпоредби относно персонала на Секретариата и неговото набиране, както и относно въпросите по финансирането и бюджетните процедури.

               (7)

               В член 16 от Меморандума е посочено, че от всяка междуправителствена организация, която желае да членува в IPEEC, ще се изисква да подпише Меморандума.

               (8)

               Уместно е Европейската общност да подпише Мандата и Меморандума.

               (9)

               Европейската общност следва да плаща вноска в IPEEC за неговите административни разходи,

         ПРИЕ НАСТОЯЩОТО РЕШЕНИЕ:
   Член 1
   1.   С настоящото решение от името на Европейската общност се одобрява Мандатът на Международното партньорство за сътрудничество в областта на енергийната ефективност (IPEEC), приложен към настоящото решение като приложение I.
   2.   С настоящото решение от името на Европейската общност се одобрява Меморандумът относно помещаването в Международната енергийна агенция на Секретариата на Международното партньорство за сътрудничество в областта на енергийната ефективност, приложен към настоящото решение като приложение II.
   Член 2
   С настоящото решение се оправомощава председателят на Съвета да посочи лице (лица), упълномощено (упълномощени) да подпише (подпишат) от името на Европейската общност в израз на съгласие на Общността да бъде обвързана с:

               —

               Мандата на Международното партньорство за сътрудничество в областта на енергийната ефективност (IPEEC), както и

               —

               Меморандума относно помещаването в Международната енергийна агенция на Секретариата на Международното партньорство за сътрудничество в областта на енергийната ефективност.

      Съставено в Брюксел на 30 ноември 2009 година.

            За Съвета

            Председател

         S. O. LITTORIN

      (1)  Становище, прието на 26 ноември 2009 г. (все още непубликувано в Официален вестник).

      ПРИЛОЖЕНИЕ I

         МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ

      Долуподписаните национални правителствени образувания (наричани събирателно „членовете“) формулираха следния мандат на Международното партньорство за сътрудничество в областта на енергийната ефективност (IPEEC) — рамкова организация за международно сътрудничество в областта на енергийната ефективност, която има за цел да подпомага гъвкавото и продуктивно международно сътрудничество при насърчаване на енергийната ефективност и пестенето на енергия. IPEEC ще обменя мнения и ще търси възможности за сътрудничество с други международни организации и органи с цел постигане на полезни взаимодействия и избягване на дублирането на дейности.
      1.   Предназначение на IPEEC

      Предназначението на IPEEC е да подпомага дейностите, водещи до значителни подобрения на енергийната ефективност. Членовете могат да предпочетат да предприемат на доброволна основа такива действия, в които виждат добавена стойност за себе си с оглед на своите икономически, технологични и други обстоятелства. IPEEC насърчава енергийната ефективност по целия свят, като осигурява форум на високо равнище за обсъждане, консултации и обмен на информация. IPEEC не разработва, нито определя стандарти или цели в областта на енергийната ефективност за своите членове.
      2.   Дейности на IPEEC за сътрудничество

                  2.1.

                  IPEEC може да провежда дейности за постигане на сътрудничество между членовете в следните области:

                  2.1.1.

                  подпомагане на текущите дейности на членовете за насърчаване на енергийната ефективност, включително разработване на национално обусловени показатели за енергийна ефективност, съставяне на описания на най-добри практики и засилване на националните дейности за събиране на данни;

                  2.1.2.

                  обмен на информация за мерките, които биха могли значително да подобрят енергийната ефективност на секторна и междусекторна основа, като например (но не ограничени само до тях) следните мерки: стандарти/правилници/норми и обозначения/етикети за сгради, енергопотребяващи продукти и услуги с оглед ускоряване на пазарното проникване на най-добрите практики, като се вземат предвид обстоятелствата на отделните членове; методики за енергийни измервания, енергийни одити и процедури за проверка, протоколи за удостоверяване и други инструменти за постигане на оптимални енергийни показатели през цялостния жизнен цикъл на сгради, промишлени процеси, съответни продукти, уреди и съоръжения; създаване на среда и инструменти за финансиране на мерки за енергийна ефективност и формулиране на принципи за насърчаване на инвестициите в енергийна ефективност; политики в областта на обществените поръчки за насърчаване на енергоефективни продукти, услуги и технологии; програми за подобряване на ефективността на публичните институции при купуване и експлоатация на сгради, превозни средства, продукти и услуги; дейности за подобряване на осведомеността на потребителите и заинтересованите лица чрез разпространяване на ясна, достоверна и достъпна информация относно енергийната ефективност, за да се даде възможност за вземане на решения на основата на добра информираност; насоки за най-добри практики за оценяване на ефикасността на политиките и мерките за енергийна ефективност; публично-частно сътрудничество за развитие на научните изследвания, разработките, пазарните приложения и разпространението на енергоефективни технологии с оглед ускоряване на прилагането, разпространението и трансфера на такива технологии; както и дейности за ускоряване на разпространението на най-добри практики и ефективни технологии и за изграждане на капацитет в развиващите се страни;

                  2.1.3.

                  създаване на публично-частни партньорства за подобряване на енергийната ефективност в ключови енергопотребяващи сектори въз основа на съответни инициативи;

                  2.1.4.

                  осигуряване на възможности за съвместни научни изследвания и разработки в областта на ключови енергоефективни технологии, по-специално с цел прилагане от страна на членовете;

                  2.1.5.

                  улесняване на разпространението на имащи отношение към енергията продукти и услуги, които допринасят за подобряване на енергийната ефективност; и

                  2.1.6.

                  други дейности, допринасящи за постигане на целите на IPEEC, определени съвместно от членовете.

            3.   Организация на IPEEC

                  3.1.

                  С настоящия документ членовете създават Политически комитет, в който всеки член има по един представител на високо равнище, и Изпълнителен комитет, в който всеки член има по един представител на средно равнище.

                  3.2.

                  Политическият комитет е предназначен да управлява общата рамка и политиките на IPEEC, включително финансовите договорености, да прави преглед на напредъка на работните групи и на работата на Изпълнителния комитет и Секретариата, както и да дава указания на Изпълнителния комитет. Политическият комитет следва да се събира поне веднъж годишно, като времето и мястото се определят от неговите членове.

                  3.3.

                  Изпълнителният комитет е предназначен да упражнява надзор върху организирането на годишните срещи на Политическия комитет, да разглежда и приема работната програма и бюджет за съответната година, да разглежда заявленията за членство, да предоставя насоки и надзор на работата на Секретариата и да разработва предложения и да прави преглед на дейността на работните групи. Изпълнителният комитет следва да се събира поне два пъти годишно, като времето и мястото се определят от Изпълнителния комитет.

                  3.4.

                  Политическият комитет и Изпълнителният комитет следва да вземат решения с единодушие освен в случаите, когато е предвидено друго.

                  3.5.

                  Изпълнителният комитет може да одобрява създаването на работни групи, съставени от представители на някои или всички членове, които да работят по отделни проекти, според необходимото.

                  3.6.

                  Представител на всяка работна група, избран от групата, следва при поискване от Изпълнителния комитет писмено или лично да докладва за напредъка на съответния проект. Работните групи следва да провеждат срещи толкова често, колкото е необходимо, за да правят преглед на напредъка на съответни си дейности, да определят перспективните направления за бъдещата си работа и да отправят препоръки към Изпълнителния комитет и Политическия комитет относно необходими действия.

                  3.7.

                  Политическият комитет и Изпълнителният комитет следва да изберат измежду своите членове по един председател и по един или повече заместник-председатели за двегодишен период.

                  3.8.

                  При необходимост IPEEC може да провежда срещи на министрите. На срещите на министрите ще се прави преглед на напредъка на сътрудничеството в рамките на IPEEC и ще се дават общи указания за приоритетите за бъдещата работа.

                  3.9.

                  Главен координатор на комуникациите и дейностите на IPEEC е Секретариатът на IPEEC. Функциите на Секретариата са: (1) да организира срещите на Политическия комитет и на Изпълнителния комитет; (2) да урежда специални дейности, като например телеконференции и семинари; (3) да получава и изпраща на Изпълнителния комитет нови заявления за членство; (4) да координира комуникациите във връзка с дейностите на IPEEC и тяхното положение, включително създаване и поддръжка на уебсайт на IPEEC; (5) да действа като информационна банка на IPEEC; (6) да поддържа архивна документация за ползване от Политическия комитет и Изпълнителния комитет; (7) да подготвя годишен доклад под контрола на Изпълнителния комитет; и (8) да изпълнява и други подобни задачи, поставени от Изпълнителния комитет. Функциите на Секретариата са от административен характер.

                  3.10.

                  За да се осигури устойчивост и последователност на дейностите на IPEEC, ще бъде създаден специализиран секретариат. Секретариатът на IPEEC ще се помещава в Международната енергийна агенция (IEA), така че IPEEC да може в пълна степен да се възползва от знанията, опита и капацитета на IEA. Секретариатът ще бъде открит за участие на всички членове на IPEEC. Той ще докладва на Изпълнителния комитет и ще получава насоките си от него. Секретариатът ще се подпомага от доброволните вноски (финансови или в натура) на всички членове.

                  3.11.

                  В допълнение към своя собствен персонал Секретариатът може, по решение на Изпълнителния комитет, да използва услугите на персонал, нает и предоставен на Секретариата от членовете. На този персонал ще се заплаща от съответните работодатели и по отношение на него ще действат правилниците за наемане на персонал на съответните работодатели.

                  3.12.

                  Всеки член следва да определя самостоятелно характера на своето участие в дейностите на IPEEC.

            4.   Членство

                  4.1.

                  Настоящият Мандат, който е административен по своя характер, не създава обвързващи задължения между или сред членовете. Всеки член следва да изпълнява разгледаните в Мандата дейности в съответствие с действащата спрямо него законова и нормативна уредба и в съответствие с действащите международни споразумения, по които той или неговото правителство е страна, както и в рамките на съответните заделени бюджетни средства.

                  4.2.

                  IPEEC е отворен за участието на други национални правителствени образувания и междуправителствени организации. Тяхното членство ще се решава от Политическия комитет с единодушие. Условие за членство в IPEEC е подписването на Мандата на IPEEC. Държавите на членовете са изброени в приложение А. Приложение А може да се изменя с единодушие от Политическия комитет.

                  4.3.

                  По покана на Изпълнителния комитет в работните групи могат да участват технически и други експерти от членовете или извън тях.

            5.   Финансиране

                  5.1.

                  При спазване на посоченото в точка 3.11, всеки член може да предоставя финансиране и други ресурси на IPEEC в съответствие с приложимите към този член закони, нормативна уредба и политики. Всяка работна група се финансира от членовете, участващи в тази работна група, в съответствие с приложимите към всеки член закони, нормативна уредба и политики.

                  5.2.

                  Всеки член поема следните видове разходи, възникващи във връзка със срещите на Политическия комитет, на Изпълнителния комитет и неговите работни групи:

                              —

                              Пътни и дневни разходи на представителите на членовете;

                              —

                              Разходи за нощувки на представителите на членовете; и

                              —

                              Други съответни разходи.

                  5.3.

                  Препоръчва се всеки член да обяви своя принос за IPEEC преди приемането на работната програма и бюджета за съответната година.

                  5.4.

                  С настоящия мандат не се пораждат никакви права или ползи, материални или процедурни, приложими по закон или чрез съдебно решение срещу членовете, техните длъжностни лица или служители, или което и да е друго лице. Никой член не следва да предявява иск за компенсация към друг член за дейности, които извършва съгласно настоящия Мандат. Настоящият мандат не е насочен и не е в сила по отношение на което и да е лице извън членовете.

            6.   Открит достъп до научните изследвания и интелектуалната собственост

                  6.1.

                  Създадената от IPEEC интелектуална собственост, с изключение на създадената от работните групи, следва да бъде открита и свободна за ползване, освен в случай на друго решение на Изпълнителния комитет.

                  6.2.

                  Интелектуалната собственост, създадена или предоставена при изпълнението на проекти от страна на работните групи, следва да има адекватна и ефективна защита. Предоставянето на права върху такава интелектуална собственост и третирането на защитената информация следва да се определя от специфични договорености за прилагане между съответните членове.

            7.   Начало, продължение, изменение, оттегляне и прекратяване на действието

                  7.1.

                  Настоящият мандат влиза в сила на 24 май 2009 г. и има период на действие от 10 години, освен ако неговото действие не бъде продължено или прекратено от членовете.

                  7.2.

                  Настоящият мандат може да бъде променян в писмен вид по всяко време при наличие на единодушие на членовете.

                  7.3.

                  Всеки член може да се оттегли от IPEEC. В такъв случай този член следва да положи усилия да даде писмено предизвестие на останалите членове не по-малко от 90 дни предварително.

            Приложение А: Федеративна република Бразилия, Канада, Китайска народна република, Франция, Германия, Италия, Япония, Република Корея, Мексико, Руската федерация, Обединеното кралство, Съединените американски щати
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Edison LΟΒΑΟ
      Министър на мините и енергетиката на Федеративна република Бразилия
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Cassie DOYLE
      Заместник-министър на природните ресурси на Канада
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      XIE Ji
      Представител на Националната комисия за развитие и реформи на Китайската народна република
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Jean-Louis BORLOO
      Държавен министър, Министър на екологията, енергетиката, устойчивото развитие и териториалното устройство на Франция
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Bernd PFAFFENBACH
      Държавен секретар на Федералното министерство на икономиката и технологиите на Германия
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Claudio SCAJOLA
      Министър на икономическото развитие на Италия
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Toshihiro NIKAI
      Министър на икономиката, търговията и индустрията на Япония
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Young Hak KIM
      Представител на Министерството на икономиката на знанията на Корея
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Georgina KESSEL MARTINEZ
      Министър на енергетиката на Мексико
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Sergey SHMATKO
      Министър на енергетиката на Руската федерация
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Ed MILIBAND
      Министър по въпросите на енергетиката и изменението на климата на Обединеното кралство Великобритания и Северна Ирландия
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Steven CHU
      Министър на енергетиката на Съединените американски щати
      Дата: 24 май 2009 г.
      МАНДАТ НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      [Наблюдател]
      (подпис)
      Andris PIEBALGS
      Комисар по енергетика на Европейската комисия
      Дата: 24 май 2009 г.

      ПРИЛОЖЕНИЕ II

         МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ (IEA) НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ (IPEEC)

      Секретариатът на Международната енергийна агенция („IEA“), националните правителствени образувания и междуправителствените образувания, подписали настоящия Меморандум (наричани събирателно „членовете на IPEEC“); като отчитат, че членовете на IPEEC подписаха на 24 май 2009 г. Мандата на IPEEC („Мандатът“); като отбелязват, че IPEEC е независимо по отношение на неговото финансиране и работна програма; като отчитат, че административните функции на IPEEC биха били най-добре изпълнявани чрез създаването на секретариат („Секретариатът на IPEEC“), както и на евентуални специализирани звена за нуждите на определени работни групи; като имат предвид, че възможностите за взаимноизгодно сътрудничество между IEA и Секретариата на IPEEC ще са от полза за изпълнението на целите както на IPEEC, така и на IEA; и като имат предвид, във връзка с това, необходимостта от точно определяне на условията за помещаването на Секретариата на IPEEC в IEA,
      Решиха следното:

         Общи принципи

                  1.

                  Секретариатът на IPEEC ще функционира под управлението по същество на Изпълнителния комитет (съгласно даденото в Мандата определение на Изпълнителния комитет). Работната програма на Секретариата на IPEEC ще се определя от Изпълнителния комитет.

                  2.

                  За членовете на IPEEC е ясно, че IEA няма да поема финансова отговорност по отношение на IPEEC и на Секретариата на IPEEC. Освен в случай на друго решение на членовете на IPEEC, всички разходи, свързани с функционирането и персонала на Секретариата на IPEEC, включително разходите във връзка с прекратяване на назначения, ще се поемат чрез доброволни вноски от членовете на IPEEC и/или от други образувания, одобрени от Изпълнителния комитет.

                  3.

                  При условие че са налице достатъчно доброволни вноски, Секретариатът на IPEEC следва да поеме функциите, които са му възложени в Мандата.

                  4.

                  Секретариатът на IPEEC, или отделно негово звено, може също да изпълнява подобни функции за дадена работна група (съгласно даденото в Мандата определение за работна група), при условие че са налице достатъчно доброволни вноски от членовете на IPEEC, които участват в тази работна група.

         Набиране на персонал за Секретариата на IPEEC

                  5.

                  По искане на Изпълнителния комитет и в сътрудничество с него от IEA се очаква да проведе набирането на персонал за Секретариата на IPEEC в съответствие с действащите по това време правила и процедури на IEA и при равноправно третиране на кандидатите от членовете на IPEEC.

                  6.

                  По искане на Изпълнителния комитет и в съответствие със законите на приемащата за IEA страна, както и в съответствие с действащите по това време правила и процедури на IEA, Секретариатът на IPEEC може да приема служители за определен период от време, предоставени му от членовете на IPEEC. Всеки член на IPEEC, който предоставя временно служител на Секретариата на IPEEC, продължава да носи отговорност за заплатата и другите плащания на този служител, включително следните плащания (но без да се ограничават само до тях): пътни разноски и разходи при преселване към и от IEA на служителя, в началото и края на работата му в Секретариата на IPEEC. IEA и другите членове на IPEEC не носят финансова отговорност за каквито и да е разходи от този вид.

                  7.

                  Всички служители на IPEEC и служителите, предоставени временно от членовете на IPEEC, ще работят само в Секретариата на IPEEC. Те няма да извършват никаква дейност за IЕА.

                  8.

                  В съответствие с условията в настоящия Меморандум, IEA следва да осигури на Секретариата на IPEEC пространство за офиси, оборудвано в съответствие със стандартите на IEA. Служителите на Секретариата на IPEEC следва да имат достъп до обслужването, предоставяно от IEA на собствения ѝ персонал, включително следните видове обслужване (но без да се ограничават само до тях): юридическо, за целите на личния състав, финансово, услуги в областта на публикациите и средствата за масова информация, а също и по отношение на информационните технологии, сигурността, чистенето и поддръжката на помещенията, услуги във връзки с командировките и използване на помещения за срещи.

         Финансиране и бюджетни процедури

                  9.

                  Секретариатът на IPEEC и неговото помещаване в IEA следва да бъдат изцяло финансирани чрез доброволни вноски на членовете на IPEEC и/или други образувания, одобрени от Изпълнителния комитет. Числеността на персонала и бюджетът на Секретариата на IPEEC следва да бъдат определяни от Изпълнителния комитет, съгласувано със Секретариата на IEA.

                  10.

                  Членовете на IPEEC възнамеряват да определят съвместно помежду си размера и графика на своите съответни финансови вноски, ако ще правят такива. Те отчитат, че финансовите вноски за издръжката на разполагането в IEA на Секретариата на IPEEC следва да бъдат предоставяни на IEA в съответствие с финансовите правила и процедури на IEA относно доброволните вноски. На членовете на IPEEC се препоръчва да използват предоставеното от IEA типово писмо с цел улесняване на предоставянето на доброволните вноски.

                  11.

                  В случай, че IEA предвиди възможно превишаване на разходите на IPEEC спрямо вноските на членовете на IPEEC, IEA следва да предупреди Изпълнителния комитет, че вноските изглеждат недостатъчни за изпълнението на планираните дейности на Секретариата на IPEEC. В такъв случай Изпълнителният комитет следва да даде указания на IEA за намаляване на разходите на Секретариата на IPEEC и/или да предостави допълнително финансиране на IEA, така че Секретариатът на IPEEC да има достатъчно финансови средства, за да продължи дейностите си в рамките на IEA. В случай, че членовете на IPEEC не предоставят необходимите указания и/или достатъчно допълнително финансиране, или ако IEA прецени тези указания за недостатъчни, IEA може да вземе решение да прекрати своето домакинство на Секретариата на IPEEC.

                  12.

                  Ако част от доброволните вноски остане неизразходвана за нуждите на Секретариата на IPEEC към 31 декември от съответната година, тя следва автоматично да бъде прехвърлена за следващата година, в съответствие със стандартните процедури на IEA, при условие обаче, че IEA продължава да бъде домакин на Секретариата на IPEEC.

         Начална дата, действие, изменение, удължаване на срока на действие и приключване

                  13.

                  Дейностите по настоящия Меморандум следва да започнат на [дата]. Независимо от горепосоченото, членовете на IPEEC потвърждават, че не се предполага Секретариатът на IPEEC да започне да изпълнява своите функции, преди да бъдат осигурени доброволни вноски от страна на членовете на IPEEC за финансиране на Секретариата на IPEEC за периода до 31 декември 2010 г., които по оценка на IEA следва да са на обща стойност от 1,3 милиона евро.

                  14.

                  Секретариатът на IEA и Изпълнителният комитет следва при необходимост да провеждат срещи за обсъждане на въпроси относно практическото прилагане и действието на настоящия Меморандум.

                  15.

                  Меморандумът може да бъде писмено променен при наличие на единодушие между IEA и Изпълнителния комитет.

                  16.

                  При положение че след като са започнали дейностите, национално правителствено образувание или междуправителствена организация пожелае да стане член на IPEEC, от него/нея ще се поиска да подпише настоящия Меморандум и то/тя ще бъде определено/а като член на IPEEC по смисъла на настоящия Меморандум. Всеки нов член на IPEEC има право негови представители да служат в Секретариата на IPEEC при условията, посочени по-горе в параграфи от 5 до 8.

                  17.

                  Настоящият Меморандум може да бъде по всяко време приключен от IEA или от Изпълнителния комитет. В такъв случай те следва да се постараят да се уведомят взаимно писмено за това решение не по-малко от дванадесет месеца предварително.

                  18.

                  В случай че член на IPEEC реши да се оттегли съгласно посоченото по този въпрос в Мандата, уведомлението за оттеглянето на този член на IPEEC представлява уведомление за оттегляне по смисъла на настоящия Меморандум. Независимо от горепосоченото, членовете на IPEEC следва да осигурят изпращането от Секретариата на IPEEC до IEA на незабавно писмено уведомление за такова оттегляне. Ако даден участник в IPEEC се оттегли от IPEEC, той няма право на каквото и да е възстановяване от страна на IEA на доброволни вноски, които по-рано е направил.

                  19.

                  При положение че Изпълнителният комитет и IEA не са взели до 30 юни от всяка съответна година решение за прекратяване на дейностите по настоящия Меморандум, при необходимост IEA следва да изпраща покана за финансиране чрез Изпълнителния комитет до всички членове на IPEEC, така че да осигури достатъчни средства за Секретариата на IPEEC за следващата календарна година. Ако до 30 септември от съответната година IEA не получи достатъчно финансови средства, IEA може да вземе решение да спре да бъде домакин на Секретариата на IPEEC.

                  20.

                  Ако настоящият Меморандум бъде изменен или приключен, така че Секретариатът на IPEEC вече да не се помещава в IEA, разходите от страна на IEA за напускане на платения персонал на Секретариата на IPEEC, както и всички други преки разходи във връзка с нормалното изпълнение на тази разпоредба, следва да бъдат понесени изцяло от членовете на IPEEC и/или други образувания, одобрени от Изпълнителния комитет, като при това те следва да предоставят на бюджета на Секретариата на IPEEC доброволни вноски в размер общо на необходимата сума, както тя бъде определена съвместно от IEA и Изпълнителния комитет; тези вноски следва да бъдат направени в съответствие със законите и нормативната уредба на съответните членове на IPEEC. Ако остане излишък от предоставените доброволни вноски към момент, когато Секретариатът на IPEEC вече не се помещава в IEA, всички неизползвани средства трябва да бъдат върнати от IEA на членовете на IPEEC, пропорционално на техния съответен принос към действащия в този момент бюджет. Този параграф остава в сила и след като настоящият Меморандум бъде приключен.

                  21.

                  Настоящият Меморандум не налага, нито е предназначен да наложи каквито и да е правно обвързващи ангажименти или задължения на членовете на IPEEC или на IEA.

            МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      посланик Richard H. JONES
      Представител на Международната енергийна агенция
      Дата: 18 юни 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Andre CORREA DO LAGO
      Представител на Министерството на Външните работи на Федеративна република Бразилия
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Kevin STRINGER
      Представител за Природните ресурси на Канада
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      XIE Ji
      Представител на Националната комисия за развитие и реформи на Китайската народна република
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Pierre-Marie ABADIE
      Представител на Министерството на екологията, енергетиката, устойчивото развитие и териториалното устройство на Франция
      Дата: 22 юни 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Detlef DAUKE
      Представител на Федералното министерство на икономиката и технологиите на Германия
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Daniele MANCINI
      Представител на Министерството на икономическото развитие на Италия
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Тогu ISHIDA
      Представител на Министерството на икономиката, търговията и индустрията на Япония
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Tae Hyun CHOI
      Представител на Министерството на икономиката на знанията на Корея
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Aldo FLORES
      Представител на Министерството на енергетиката на Мексико
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Sergey MIKHAYLOV
      Представител на Министерството на енергетиката на Руската федерация
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      Graham WHITE
      Представител на Министерството на енергетиката и изменението на климата на Обединеното кралство Великобритания и Северна Ирландия
      Дата: 24 май 2009 г.
      МЕМОРАНДУМ ОТНОСНО РАЗПОЛАГАНЕТО В МЕЖДУНАРОДНАТА ЕНЕРГИЙНА АГЕНЦИЯ НА СЕКРЕТАРИАТА НА МЕЖДУНАРОДНОТО ПАРТНЬОРСТВО ЗА СЪТРУДНИЧЕСТВО В ОБЛАСТТА НА ЕНЕРГИЙНАТА ЕФЕКТИВНОСТ
      (подпис)
      David SANDALOW
      Представител на Министерството на енергетиката на САЩ
      Дата: 24 май 2009 г.


title: 2009/932/ЕО: Решение на Съвета от 30 ноември 2009 година за назначаване на член от Италия в Комитета на регионите

text:
               11.12.2009

               BG

               Официален вестник на Европейския съюз

               L 325/3

      РЕШЕНИЕ НА СЪВЕТА

   от 30 ноември 2009 година
   за назначаване на член от Италия в Комитета на регионите
   (2009/932/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Италия,
   като има предвид че:

               (1)

               На 24 януари 2006 г. Съветът прие Решение 2006/116/ЕО за назначаване на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След изтичането на мандата на г-н Piero MARRAZZO се освободи едно място за член на Комитета на регионите,

         РЕШИ:
   Член 1
   Назначава се за член на Комитета на регионите за остатъка от мандата, а именно до 25 януари 2010 г.:
   г-н Massimo PINESCHI, Consigliere regionale, Regione Lazio
   Член 2
   Настоящото решение поражда действие от деня на приемането му.

      Съставено в Брюксел на 30 ноември 2009 година.

            За Съвета

            Председател

         B. ASK

      (1)  ОВ L 56, 25.2.2006 г., стр. 75.


title: Решение (ЕС) 2017/877 на Комисията от 16 май 2017 година относно предложената гражданска инициатива под наслов „Да намалим разликите в заплатите и икономическите условия, които разделят ЕС!“ (нотифицирано под номер С(2017) 3382)

text:
               23.5.2017

               BG

               Официален вестник на Европейския съюз

               L 134/38

         РЕШЕНИЕ (ЕС) 2017/877 НА КОМИСИЯТА
   от 16 май 2017 година
   относно предложената гражданска инициатива под наслов „Да намалим разликите в заплатите и икономическите условия, които разделят ЕС!“

         (нотифицирано под номер С(2017) 3382)

   (само текстът на английски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
   като има предвид, че:

               (1)

               Като предмет на предложената гражданска инициатива под наслов „Да намалим разликите в заплатите и икономическите условия, които разделят ЕС!“ („Let us reduce the wage and economic differences that tear the EU apart!“) е посочено следното: „Правни актове, които ясно показват намерението на ЕС да премахне неравенствата в заплащането на труда между държавите членки и които — за постигането на тази цел — дават възможност за по-ефективно сближаване на тези държави“.

               (2)

               В предложената гражданска инициатива се декларират следните цели: „Поради значителните разлики в заплатите движението на работници е еднопосочно. Заради масовата емиграция по-необлагодетелстваните държави членки изостават още повече. Същевременно по-богатите държави членки възприемат големия прилив на работници като посегателство върху своите интереси, а това води до разделение в ЕС. ЕС трябва ясно да демонстрира намерението си да премахне неравенствата в заплащането на труда, които засягат свободното движение на работниците, като за постигането на тази цел той се нуждае от по-ефективно сближаване, за да оцелее.“

               (3)

               Правни актове на Съюза за целите на прилагането на Договорите могат да бъдат приемани:

                           —

                           за предоставяне на насоки, които държавите членки да вземат предвид в политиките си в областта на заетостта,

                           —

                           във връзка с Европейския социален фонд, който се стреми да улесни заетостта на работниците и да увеличи географската и професионалната мобилност в рамките на Съюза, както и да улесни тяхното адаптиране към промените в промишлеността и в производствените системи, в частност чрез професионално обучение и преквалификация,

                           —

                           за определяне на задачите, приоритетните цели и организацията на структурните фондове, при условие че действията, които ще бъдат финансирани, водят до засилване на икономическото, социалното и териториалното сближаване на Съюза.

               (4)

               Правни актове на Съюза, с които се изпълняват Договорите и се подкрепят и допълват действията на държавите членки, могат да бъдат приемани inter alia в следните области: условия на труд, социална сигурност и социална закрила на работниците, закрила на работниците при прекратяване на трудовия договор, информиране и консултиране на работниците, представителство и колективна защита на интересите на работниците и работодателите, включително съвместно вземане на решения, интегриране на лицата, изключени от пазара на труда, борба срещу социалното изключване и модернизация на системите за социална закрила. Въпреки това такива актове не могат да се прилагат спрямо заплащането, правото на сдружаване или правото да се налага локаут.

               (5)

               С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, inter alia, че всеки гражданин трябва да има правото да участва в демократичния живот на Съюза чрез европейска гражданска инициатива.

               (6)

               За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.

               (7)

               Поради тези причини е целесъобразно да се счита, че предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза с цел прилагане на Договорите в съответствие с член 4, параграф 2, буква б) от Регламента.

               (8)

               Поради това предложената гражданска инициатива под наслов „Да намалим разликите в заплатите и икономическите условия, които разделят ЕС!“ следва да бъде регистрирана. При все това изявления в подкрепа на предложената гражданска инициатива следва да бъдат събирани само дотолкова, доколкото нейната цел е изготвянето на предложения на Комисията за правни актове на Съюза за целите на прилагането на Договорите в приложното поле, посочено в съображения 3 и 4,

         ПРИЕ НАСТОЯЩОТО РЕШЕНИЕ:
   Член 1
   1.   Предложената гражданска инициатива под наслов „Да намалим разликите в заплатите и икономическите условия, които разделят ЕС!“ („Let us reduce the wage and economic differences that tear the EU apart!“) се регистрира.
   2.   При все това изявления в подкрепа на предложената гражданска инициатива — с оглед на това, че нейната цел е изготвянето на предложения на Комисията за правни актове на Съюза за целите на прилагането на Договорите в следните области: условия на труд, социална сигурност и социална закрила на работниците, закрила на работниците при прекратяване на трудовия договор, информиране и консултиране на работниците, представителство и колективна защита на интересите на работниците и работодателите, включително съвместно вземане на решения, интегриране на лицата, изключени от пазара на труда, борба срещу социалното изключване и модернизиране на системите за социална закрила — могат да се събират само дотолкова, доколкото такива актове не се прилагат спрямо заплащането, правото на сдружаване или правото да се налага локаут.
   Член 2
   Настоящото решение влиза в сила на 22 май 2017 г.
   Член 3
   Адресати на настоящото решение са организаторите (членовете на гражданския комитет) на предложената гражданска инициатива под наслов „Да намалим разликите в заплатите и икономическите условия, които разделят ЕС!“ („Let us reduce the wage and economic differences that tear the EU apart!“), представлявани от г-н Márton GYÖNGYÖSI и г-н Jaak MADISON в качеството им на лица за контакт.

      Съставено в Брюксел на 16 май 2017 година.

            За Комисията

         Frans TIMMERMANS

            Първи заместник-председател

      (1)  ОВ L 65, 11.3.2011 г., стр. 1.


title: 2011/142/ЕС: Решение на Комисията от 3 март 2011 година за изменение на Решение 97/80/ЕО относно въвеждане на разпоредби за прилагането на Директива 96/16/ЕО на Съвета относно статистическите изследвания на млякото и млечните продукти  Текст от значение за ЕИП

text:
               4.3.2011

               BG

               Официален вестник на Европейския съюз

               L 59/66

         РЕШЕНИЕ НА КОМИСИЯТА
   от 3 март 2011 година
   за изменение на Решение 97/80/ЕО относно въвеждане на разпоредби за прилагането на Директива 96/16/ЕО на Съвета относно статистическите изследвания на млякото и млечните продукти
   (текст от значение за ЕИП)
   (2011/142/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 96/16/ЕО на Съвета от 19 март 1996 г. относно статистическите изследвания на млякото и млечните продукти (1), и по-специално член 6, параграф 1 от нея,
   като има предвид, че:

               (1)

               Опитът, придобит при прилагането на Решение 97/80/ЕО на Комисията от 18 декември 1996 г. относно въвеждане на разпоредби за прилагането на Директива 96/16/ЕО на Съвета относно статистическите изследвания на млякото и млечните продукти (2), показа, че е необходимо да се приеме по-подробна разбивка на най-големите млекопреработвателни предприятия.

               (2)

               Поради това Решение 97/80/ЕО следва да бъде съответно изменено.

               (3)

               Мерките, предвидени в настоящото решение, са в съответствие със становището на Постоянния комитет за земеделска статистика,

         ПРИЕ НАСТОЯЩОТО РЕШЕНИЕ:
   Член 1
   Приложение II към Решение 97/80/ЕО се изменя в съответствие с приложението към настоящото решение.
   Член 2
   Настоящото решение влиза в сила на двадесетия ден след публикуването му в Официален вестник на Европейския съюз.

      Съставено в Брюксел на 3 март 2011 година.

            За Комисията

            Председател

         José Manuel BARROSO

      (1)  ОВ L 78, 28.3.1996 г., стр. 27.

      (2)  ОВ L 24, 25.1.1997 г., стр. 26.

      ПРИЛОЖЕНИЕ
      В приложение II към Решение 97/80/ЕО таблици Г, Д, Е, Ж.1, Ж.2., Ж.3, Ж.4 и Ж.5 се заменят със следното:

         „ТАБЛИЦА Г

            Предприятия
             (1)
            според годишния обем събрано мляко

                     Държава …

                     Към 31 декември …г.

                     Класове за големина според събран обем (t/година)

                     Брой предприятия

                     Събрано мляко
                     (1 000 t)

                     5 000 и по-малко

                     …

                     …

                     От 5 001 до 20 000

                     …

                     …

                     От 20 001 до 50 000

                     …

                     …

                     От 50 001 до 100 000

                     …

                     …

                     От 100 001 до 300 000

                     …

                     …

                     От 300 001 до 400 000

                     …

                     …

                     От 400 001 до 500 000

                     …

                     …

                     От 500 001 до 750 000

                     …

                     …

                     От 750 001 до 1 000 000

                     …

                     …

                     Над 1 000 000

                     …

                     …

                     Общо

                     …

                     …

         ТАБЛИЦА Д

            Събирателни пунктове
             (2)
            според годишния обем събрано мляко

                     Държава …

                     Към 31 декември …г.

                     Класове за големина според събран обем (t/година)

                     Брой

                     Събрано мляко
                     (1 000 t)

                     1 000 и по-малко

                     …

                     …

                     От 1 001 до 5 000

                     …

                     …

                     От 5 001 до 20 000

                     …

                     …

                     От 20 001 до 50 000

                     …

                     …

                     От 50 001 до 100 000

                     …

                     …

                     Над 100 000

                     …

                     …

                     Общо

                     …

                     …

         ТАБЛИЦА Е

            Предприятия
             (3)
            според обема на преработеното мляко

                     Държава …

                     Към 31 декември …г.

                     Класове за големина според обема на преработеното мляко (t/година)

                     Брой предприятия

                     Обем
                     (1 000 t)

                     5 000 и по-малко

                     …

                     …

                     От 5 001 до 20 000

                     …

                     …

                     От 20 001 до 50 000

                     …

                     …

                     От 50 001 до 100 000

                     …

                     …

                     От 100 001 до 300 000

                     …

                     …

                     От 300 001 до 400 000

                     …

                     …

                     От 400 001 до 500 000

                     …

                     …

                     От 500 001 до 750 000

                     …

                     …

                     От 750 001 до 1 000 000

                     …

                     …

                     Над 1 000 000

                     …

                     …

                     Общо

                     …

                     …

         ТАБЛИЦА Ж.1

            Предприятия
             (4)
            според обема на годишното производство на определени групи млечни продукти

                     Държава …

                     Към 31 декември …г.

                        Групи продукти: ПРЕСНИ ПРОДУКТИ (1)

                     Класове за големина според обема произведени продукти (t/година)

                     Брой предприятия

                     Годишно производство
                     (1 000 t)

                     1 000 и по-малко

                     …

                     …

                     От 1 001 до 10 000

                     …

                     …

                     От 10 001 до 30 000

                     …

                     …

                     От 30 001 до 50 000

                     …

                     …

                     От 50 001 до 100 000

                     …

                     …

                     От 100 001 до 150 000

                     …

                     …

                     От 150 001 до 200 000

                     …

                     …

                     От 200 001 до 250 000

                     …

                     …

                     Над 250 000

                     …

                     …

                     Общо

                     …

                     …

         ТАБЛИЦА Ж.2

            Предприятия
             (5)
            според обема на годишното производство на определени групи млечни продукти

                     Държава …

                     Към 31 декември …г.

                        Групи продукти: МЛЯКО ЗА ПИЕНЕ (11)

                     Класове за големина според обема произведени продукти (t/година)

                     Брой предприятия

                     Годишно производство
                     (1 000 t)

                     1 000 и по-малко

                     …

                     …

                     От 1 001 до 10 000

                     …

                     …

                     От 10 001 до 30 000

                     …

                     …

                     От 30 001 до 100 000

                     …

                     …

                     От 100 001 до 150 000

                     …

                     …

                     От 150 001 до 200 000

                     …

                     …

                     От 200 001 до 250 000

                     …

                     …

                     Над 250 000

                     …

                     …

                     Общо

                     …

                     …

         ТАБЛИЦА Ж.3

            Предприятия
             (6)
            според обема на годишното производство на определени групи млечни продукти

                     Държава …

                     Към 31 декември …г.

                        Групи продукти: МЛЕЧНИ ПРОДУКТИ НА ПРАХ (22)

                     Класове за големина според обема произведени продукти (t/година)

                     Брой предприятия

                     Годишно производство
                     (1 000 t)

                     1 000 и по-малко

                     …

                     …

                     От 1 001 до 5 000

                     …

                     …

                     От 5 001 до 20 000

                     …

                     …

                     От 20 001 до 25 000

                     …

                     …

                     Над 25 000

                     …

                     …

                     Общо

                     …

                     …

         ТАБЛИЦА Ж.4

            Предприятия
             (7)
            според обема на годишното производство на определени групи млечни продукти

                     Държава …

                     Към 31 декември …г.

                        Групи продукти: МАСЛО (23)

                     Класове за големина според обема произведени продукти (t/година)

                     Брой предприятия

                     Годишно производство
                     (1 000 t)

                     100 и по-малко

                     …

                     …

                     От 101 до 1 000

                     …

                     …

                     От 1 001 до 5 000

                     …

                     …

                     От 5 001 до 10 000

                     …

                     …

                     От 10 001 до 15 000

                     …

                     …

                     От 15 001 до 20 000

                     …

                     …

                     От 20 001 до 25 000

                     …

                     …

                     Над 25 000

                     …

                     …

                     Общо

                     …

                     …

         ТАБЛИЦА Ж.5

            Предприятия
             (8)
            според обема на годишното производство на определени групи млечни продукти

                     Държава …

                     Към 31 декември …г.

                        Групи продукти: СИРЕНЕ (всички видове) (24)

                     Класове за големина според обема произведени продукти (t/година)

                     Брой предприятия

                     Годишно производство
                     (1 000 t)

                     100 и по-малко

                     …

                     …

                     От 101 до 1 000

                     …

                     …

                     От 1 001 до 4 000

                     …

                     …

                     От 4 001 до 10 000

                     …

                     …

                     От 10 001 до 15 000

                     …

                     …

                     От 15 001 до 20 000

                     …

                     …

                     От 20 001 до 25 000

                     …

                     …

                     Над 25 000

                     …

                     …

                     Общо

                     …

                     …

         (1)  Посочени в член 2, първа алинея, точка 1 от Директива 96/16/ЕО.

         (2)  Посочени в член 2, първа алинея, точка 2 от Директива 96/16/ЕО.

         (3)  Посочени в член 2, първа алинея, точка 1 от Директива 96/16/ЕО.

         (4)  Посочени в член 2, първа алинея, точка 1 от Директива 96/16/ЕО.

         (5)  Посочени в член 2, първа алинея, точка 1 от Директива 96/16/ЕО.

         (6)  Посочени в член 2, първа алинея, точка 1 от Директива 96/16/ЕО.

         (7)  Посочени в член 2, първа алинея, точка 1 от Директива 96/16/ЕО.

         (8)  Посочени в член 2, първа алинея, точка 1 от Директива 96/16/ЕО.“


title: Решение 2014/430/ОВППС на Съвета от 3 юли 2014 година за изменение на Съвместно действие 2005/889/ОВППС за създаване на мисия на Европейския съюз за подпомагане на контролно-пропускателен пункт Рафа (EU BAM Rafah)

text:
               4.7.2014

               BG

               Официален вестник на Европейския съюз

               L 197/75

         РЕШЕНИЕ 2014/430/ОВППС НА СЪВЕТА
   от 3 юли 2014 година
   за изменение на Съвместно действие 2005/889/ОВППС за създаване на мисия на Европейския съюз за подпомагане на контролно-пропускателен пункт Рафа (EU BAM Rafah)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 25 ноември 2005 г. Съветът прие Съвместно действие 2005/889/ОВППС (1).

               (2)

               На 3 юли 2013 г. Съветът прие Решение 2013/355/ОВППС (2) за изменение на Съвместно действие 2005/889/ОВППС и удължаване на срока му на действие до 30 юни 2014 г.

               (3)

               На 9 април 2014 г. Комитетът по политика и сигурност препоръча срокът на действие на мисията на Европейския съюз за подпомагане на контролно-пропускателен пункт Рафа да се продължи с още 12 месеца до 30 юни 2015 г.

               (4)

               Срокът на действие на EU BAM Rafah следва да бъде допълнително продължен от 1 юли 2014 г. до 30 юни 2015 г. въз основа на настоящия мандат.

               (5)

               EU BAM Rafah ще се осъществява в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Съвместно действие 2005/889/ОВППС се изменя, както следва:

               1)

               Член 7, параграф 5 се заменя със следното:
               „5.   Целият персонал остава на подчинение на съответната изпращаща държава или институция на Европейския съюз, като упражнява своите функции и действа в интерес на мисията. Целият персонал спазва принципите на сигурност и минималните норми, установени с Решение 2013/488/ЕС на Съвета (3).

               2)

               Член 13 се заменя със следното:
               „Член 13
               Финансови разпоредби
               1.   Финансовата референтна сума, предназначена за покриване на свързаните с EU BAM Rafah разходи за периода от 25 ноември 2005 г. до 31 декември 2011 г., е в размер на 21 570 000 EUR.
               Финансовата референтна сума, предназначена за покриване на свързаните с EU BAM Rafah разходи за периода от 1 януари 2012 г. до 30 юни 2012 г., е в размер на 970 000 EUR.
               Финансовата референтна сума, предназначена за покриване на свързаните с EU BAM Rafah разходи за периода от 1 юли 2012 г. до 30 юни 2013 г., е в размер на 980 000 EUR.
               Финансовата референтна сума, предназначена за покриване на свързаните с EU BAM Rafah разходи за периода от 1 юли 2013 г. до 30 юни 2014 г., е в размер на 940 000 EUR.
               Финансовата референтна сума, предназначена за покриване на свързаните с EU BAM Rafah разходи за периода от 1 юли 2014 г. до 30 юни 2015 г., е в размер на 940 000 EUR.
               2.   Управлението на разходите се извършва в съответствие с процедурите и правилата, приложими за общия бюджет на Европейския съюз. Гражданите на трети държави, които подпомагат финансово мисията, страните домакини и ако оперативните нужди на мисията налагат това, съседните страни имат право да представят оферти за сключване на договори.
               3.   EU BAM Rafah е отговорна за изпълнението на бюджета си. За тази цел EU BAM Rafah подписва споразумение с Комисията.
               4.   EU BAM Rafah е отговорна за претенциите и задълженията, произтичащи от изпълнението на мандата, считано от 1 юли 2014 г., с изключение на претенции, свързани с тежки нарушения от страна на ръководителя на мисията, за които отговорността се носи от него.
               5.   Изпълнението на финансовите разпоредби не засяга йерархията на управление, предвидена в членове 4, 4а и 5, и оперативните нужди на EU BAM Rafah, включително съвместимостта на оборудването и оперативната съвместимост на екипите ѝ.
               6.   Разходите са допустими от датата на влизане в сила на настоящото съвместно действие.“

               3)

               В член 16 втората алинея се заменя със следното:
               „То изтича на 30 юни 2015 г.“.

         Член 2
   Настоящото решение влиза в сила в деня на приемането му.

      Съставено в Брюксел на 3 юли 2014 година.

            За Съвета

            Председател

         S. GOZI

      (1)  Съвместно действие 2005/889/ОВППС на Съвета от 25 ноември 2005 г. за създаване на мисия на Европейския съюз за подпомагане на контролно-пропускателен пункт Рафа (EU BAM Rafah) (ОВ L 327, 14.12.2005 г., стр. 28).

      (2)  Решение 2013/355/ОВППС на Съвета от 3 юли 2013 г. за изменение и удължаване на срока на действие на Съвместно действие 2005/889/ОВППС за създаване на мисия на Европейския съюз за подпомагане на контролно-пропускателен пункт Рафа (EU BAM Rafah (ОВ L 185, 4.7.2013 г., стр. 16).

      (3)  Решение 2013/488/ЕС на Съвета от 23 септември 2013 година относно правилата за сигурност за защита на класифицирана информация на EC (ОВ L 274, 15.10.2013 г., стр. 1).“